Γιουβαρλάκια (βίντεο)
Το δικό μας απόλυτο comfort food: Γιουβαρλάκια με μυρωδάτο μείγμα κιμά, νόστιμο ζωμό και πυκνό αυγολέμονο. Όλα τα μυστικά από τη Νένα Ισμυρνόγλου.
500 γρ. μοσχαρίσιο κιμά από σπάλα, 120 γρ. ρύζι γλασέ, 120 γρ. ξερό κρεμμύδι ψιλοκομμένο, τα φύλλα από 10 κλωνάρια δυόσμου, ψιλοκομμένα, τα φύλλα από 6 κλωνάρια άνηθου, ψιλοκομμένα, τα φύλλα από 5 κλωνάρια μαϊντανού, ψιλοκομμένα, 1 αυγό, 1 καρότο, σε κυβάκια, 1 φύλλο δάφνης, 100 ml ελαιόλαδο, ξύσμα από 1 λεμόνι, αλάτι, φρεσκοτριμμένο πιπέρι, 2 αυγά (ξεχωριστά οι κρόκοι από τα ασπράδια), 2 κουτ. γλυκού κορν φλάουρ, χυμός από 1 ½ - 2 λεμόνια
Σε μπολ ανακατεύουμε τον κιμά με το ρύζι, το κρεμμύδι, τα μυρωδικά, το αυγό, αλατοπίπερο και 40 ml από το ελαιόλαδο και ζυμώνουμε καλά, μέχρι να έχουμε ένα αφράτο μείγμα. Πλάθουμε περίπου 25 γιουβαρλάκια.Σε μια βαθιά κατσαρόλα ρίχνουμε 1.200 ml νερό, το καρότο, τη δάφνη, αλατοπίπερο και το υπόλοιπο ελαιόλαδο και βράζουμε για 3 – 4 λεπτά, μέχρι να αρχίσει το νερό να κοχλάζει. Ρίχνουμε τα γιουβαρλάκια με τρυπητή κουτάλα (σε δόσεις) στο υγρό που κοχλάζει και ξαφρίζουμε για όσο χρειαστεί (περίπου 10 λεπτά). Χαμηλώνουμε τη φωτιά, σκεπάζουμε με το καπάκι και σιγομαγειρεύουμε για περίπου 30 λεπτά.Σβήνουμε τη φωτιά αλλά αφήνουμε την κατσαρόλα στο ζεστό μάτι.Σε ένα μικρό μπολ ανακατεύουμε το χυμό λεμονιού με το κορν φλάουρ, ώσπου να διαλυθεί. Σε άλλο βαθύ μπολ χτυπάμε τα ασπράδια με το σύρμα μέχρι να σχηματιστεί μια ελαφριά μαρέγκα και σε τρίτο μπολ χτυπάμε τους κρόκους. Ρίχνουμε το μείγμα λεμονιού στους κρόκους,ανακατεύοντας συνεχώς μέχρι να ενωθούν. Προσθέτουμε την μαρέγκα και ανακατεύουμε απαλά να ενσωματωθεί. Με μια κουτάλα της σούπας παίρνουμε ζουμί από την κατσαρόλα (περίπου 2 – 3 κουτάλες) και το ρίχνουμε σταδιακά στο αυγολέμονο, ανακατεύοντας συνεχώς, μέχρι το αυγολέμονο να ζεσταθεί καλά. Το αδειάζουμε στην κατσαρόλα, σείουμε να πάει παντού και αποσύρουμε την κατσαρόλα από το ζεστό μάτι της κουζίνας.Σερβίρουμε με χωριάτικο ψωμί, ελιές και φέτα.
Μοσχαρίσιος κιμάς,Ρύζι